སྤྱིར་འཕགས་བོད་ཀྱི་མཁས་པ་མང་པོས་ལུང་རིགས་གཉིས་ཀྱི་སྒོ་ནས་བྱང་ཕྱོགས་ཐུབ་པའི་རྒྱལ་ཚབ་ཏུ་བསྔགས་ཤིང་ལུང་རིགས་ཟུང་གིས་ཀྱང་དེ་ལྟར་གྲུབ་པའི་རྗེ་བཙུན་ས་སྐྱ་པའི་གདུང་རབས་རིན་པོ་ཆེ་ནི།བོད་དུ་བཞུགས་པའི་མི་བུ་ལྡོང་དྲུག་གི་རུས་སོགས་དང་མི་འདྲ་བར་འོད་གསལ་ལྷ་ལས་བྱུང་བ་ཡིན་ཞིང་།དེ་ཉིད་ནི་སྐྱེ་འགྲོ་སྤྱི་དང་།ལྷག་པར་དུ་བོད་ཁ་བ་གངས་ཅན་པའི་བསྟན་སྲིད་མི་རིགས་དང་བཅས་པའི་གཞུང་ཤིང་ལྟ་བུར་བའི་ཚུལ་ལ་དགོངས་ཏེ།ཇི་སྐད་དུ།རིས་མེད་བསྟན་པའི་བདག་པོ་འཇམ་དབྱངས་མཁྱེན་བརྩེ་དབང་པོའི་ཞལ་སྔ་ནས།རྒྱ་གར་དུ་མང་པོས་བཀུར་བའི་གདུང་རྒྱུད་དང་།བོད་དུ་འཁོན་ས་སྐྱ་པའི་གདུང་རྒྱུད་གཉིས་ནི་བསོད་ནམས་ཚད་མེད་པའི་འཇུག་ངོགས་ཡིན་ནོ།།ཞེས་དང་།ངོར་ཆེན་དཀོན་མཆོག་ལྷུན་གྲུབ་ཀྱི་ཞལ་སྔ་ནས།མི་བསྲུན་གདོལ་པའི་ཕྲུ་གུར་ཕོངས་པ་ཡིས།།འཁོར་གྱིས་བཏགས་ལ་འཇིག་རྟེན་འདྲེན་པ་ཞེས།།སྨིག་རྒྱུར་འབབ་ཆུར་སྒྲོགས་པའི་གྲགས་སྟོང་གིས།།འཇིག་རྟེན་ཡ་ཡོར་བྱེད་དང་འདི་མི་མཚུངས།།ཞེས་དང་།